北山值雪偶成
作者：衛宗武
朝代：宋

paragraphs: 艮象涵萬有，佳趣備四時。
此行屬寒沍，喜遇臘雪飛。
琤琤初集霰，粲粲紛葳蕤。
奔騰漸成陣，勢作龍鳳馳。
森森千碧林，緣飾如珠璣。
旋觀壓層嶺，爛若銀成圍。
一天散和氣，萬境凝清輝。
飛揚到朽壤，臭腐爲神奇。
問山何幻怪，頃刻顔面非。
蒼蒼改正色，皓皓浮鬚眉。
我來逢此瑞，爽塏流肝脾。
對之豈徒酒，而可不以詩。
因詩探山意，春信橫南枝。